S-422/2016

Mál þetta, sem dómtekið var í gær, var höfðað með ákæru útgefinni af lögreglustjóranum á höfuðborgarsvæðinu 8. síðasta mánaðar, á hendur S-kk-þgf E-kk-þgf, kt. 000000-0000, Strandvegi 13 í Garðabæ, „fyrir umferðarlagabrot, með því að hafa fimmtudaginn 21. júlí 2016 ekið bifreiðinni [...] sviptur ökurétti um Reykjaveg í Mosfellsbæ, til móts við Vesturlandsveg“ og að hafa þannig brotið gegn 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt sakavottorði hefur ákærða frá árinu 2009 í átta tilvikum verið gerð refsing fyrir umferðarlagabrot, brot gegn valdstjórninni, skjalafals og brot gegn lögum um ávana og fíkniefni. Þar af er þess hér getið að hann féllst á greiðslu sektar og tímabundna sviptingu ökuréttar með viðurlagaákvörðun 2. desember 2009, fyrir að aka sviptur ökurétti og undir áhrifum ávana- og fíkniefna, en hafði fyrr sama ár verið sviptur ökurétti tímabundið með sátt hjá lögreglustjóra. Með dómi 7. desember 2012 var hann dæmdur í fjögurra mánaða fangelsi og sviptur ökurétti ævilangt, fyrir að aka sviptur ökurétti og undir áhrifum áfengis. Með þeim dómi var dæmd upp þriggja mánaða skilorðsbundin fangelsisrefsing sem hann hlaut með dómi 14. nóvember 2011, fyrir skjalafals og brot gegn lögum um ávana- og fíkniefni. Með dómi 29. janúar 2013 var ákærði dæmdur í fimmtán daga fangelsi og ævilöng ökuréttarsvipting hans áréttuð, vegna brota með því að aka tvívegis sviptur ökurétti, þar af í öðru tilvikinu einnig undir áhrifum ávana- og fíkniefna, en þau brot framdi hann áður en að dómurinn 7. desember sama ár gekk. Með dómi 2. október 2014 var ákærði dæmdur í sex mánaða fangelsi, þar af þrjá mánuði skilorðsbundið til þriggja ára, fyrir brot gegn lögum um ávana- og fíkniefni og fyrir að aka sviptur ökurétti. Með þeim dómi var dæmd upp þriggja mánaða skilorðsbundin fangelsisrefsing sem hann hlaut með dómi 6. desember 2013, fyrir brot gegn lögum um ávana- og fíkniefni.

Þann 15. ágúst 2015 var ákærða veitt reynslulausn í eitt ár af eftirstöðvum 67 daga refsingar samkvæmt framangreindum dómum frá 7. desember 2012 og 29. janúar 2013. Samkvæmt framlögðum upplýsingum frá Fangelsismálastofnun, lauk ákærði afplánun óskilorðsbundna hluta refsingar dómsins sem gekk 2. október 2014 með samfélagsþjónustu á tímabilinu 18. ágúst 2015 til 12. maí á þessu ári, en hefur, líkt og sakavottorð ber einnig með sér, ekki afplánað 67 daga eftirstöðvar framangreindrar reynslulausnar. Með broti því sem hann er sakfelldur fyrir í máli þessu, hefur hann rofið skilyrði reynslulausnarinnar og er hún því tekin upp og dæmd með í máli þessu með vísan til 1. mgr. 82. gr. laga um fullnustu refsinga nr. 15/2016, sbr. 60. gr. almennra hegningarlaga nr. 19/1940. Á grundvelli síðargreinda lagaákvæðisins er skilorðsbundni hluti refsingar dómsins frá 2. október 2014 einnig tekinn upp og ákærða nú gerð refsing í einu lagi vegna þess brots sem hann er sakfelldur fyrir í máli þessu og vegna áðurgreindra reynslulausnar- og skilorðsrofa. Samkvæmt því og að framangreindu virtu, sbr. 5. tl. 1. mgr. 70. gr. almennra hegningarlaga, og eftir reglum 77. gr. sömu laga, þykir refsing hans hæfilega ákveðin fangelsi í sjö mánuði, sem ekki þykja efni til að skilorðsbinda að neinu leyti.

Með vísan til 1. mgr. 218. gr. laga um meðferð sakamála nr. 88/2008 er ákærði dæmdur til að greiða sakarkostnað málsins, sem er þóknun skipaðs verjanda hans, K-kk-ef J-kk-ef héraðsdómslögmanns, sem þykir hæfilega ákveðin 121.520 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, S-kk-nf E-kk-nf, sæti fangelsi í sjö mánuði.

Ákærði greiði 121.520 krónur í sakarkostnað, sem er þóknun skipaðs verjanda hans, K-kk-ef J-kk-ef héraðsdómslögmanns.

H-kk-nf Þ-kk-nf